**København, den 3. oktober 2012 Sagsnr.** **2011 - 3398 / CHN**

**1. advokatkreds**

**K E N D E L S E**

**Sagens parter:**

Advokatrådet har indklaget advokat A.

**Sagsfremstilling:**

Ved anklageskrift af 23. juni 2011 har Advokatrådet indklaget advokat A for tilsidesættelse af advokatpligterne, jf. § 15 i bekendtgørelse om løbende obligatorisk efteruddannelse for advokater og advokatfuldmægtige, jf. retsplejelovens § 126, stk. 5:

*”****Forhold 1****:*

*Overtrædelse af bekendtgørelsens § 12 ved*

*Trods Advokatrådets fremsendelse af anmodning om indberetning ved mail af 21. januar 2011, påmindelsesmail af 16. marts 2011 samt rykkermail af 8. april 2011 og rykkerbrev af 23. april 2011 ikke at have indberettet efteruddannelse for perioden 1.1.2008-31.12.2010, hvilken indberetning skulle have været Advokatrådet i hænde den 31. marts 2011.*

***Forhold 2****:*

*Overtrædelse af bekendtgørelsens § 4, jf. § 1,*

*Ved ikke inden for perioden 1.1.2008-31.12.2010 at have deltaget i mindst 54 lektioners efteruddannelse af betydning for advokaterhvervet.”*

Advokatrådet har nedlagt følgende påstande:

1. Advokat A pålægges en betragtelig bøde i henhold til retsplejelovens § 147 c, stk. 1, under hensyn til forholdenes grovhed,
2. advokat A under tvang af ugentlige bøder pålægges inden 14 dage fra modtagelse af kendelsen at indberette efteruddannelse på den af Advokatrådet anviste måde, og
3. advokat A pålægges inden den 15. december 2012 at deltage i mindst 54 lektioners efteruddannelse, udover den efteruddannelsesforpligtelse, der påhviler advokat A for indeværende treårige efteruddannelsesperiode.

Advokatnævnets sekretariat har ved brev af 27. oktober 2011 anmodet om advokat A bemærkninger til sagen. Advokat A har ikke svaret på sekretariatets henvendelse.

**Advokatnævnets behandling:**

Sagen har været behandlet på et møde i Advokatnævnet med deltagelse af 15 medlemmer.

**Nævnets afgørelse og begrundelse:**

Da advokat A ikke har svaret i sagen, har Advokatnævnet lagt oplysningerne modtaget fra Advokatrådet til grund for afgørelsen.

Advokatnævnet finder, at advokat A ved ikke at have indberettet eller deltaget i efteruddannelse i overensstemmelse med bestemmelserne i bekendtgørelse om løbende obligatorisk efteruddannelse har overtrådt bekendtgørelsens § 15, og dermed har tilsidesat god advokatskik, jf. retsplejelovens § 126, stk. 1.

På baggrund af forholdenes karakter pålægger Advokatnævnet A en bøde på 10.000 kr., jf. retsplejelovens § 147 c, stk. 1.

Advokatnævnet tager endvidere påstandene om tvangsbøder og pålæg om efteruddannelse til følge som anført nedenfor.

Advokat A kan indbringe afgørelsen for retten inden 4 uger efter modtagelsen af kendelsen, jf. retsplejelovens § 147 d.

**Herefter bestemmes:**

Advokat A pålægges en bøde på 10.000 kr.

Advokat A pålægges i medfør af retsplejelovens § 147 c, stk. 2, under tvang af ugentlige bøder på 1.000 kr. inden 14 dage fra modtagelsen af denne kendelse at indberette efteruddannelse på den af Advokatrådet anviste måde.

Advokat A pålægges inden den 15. september 2013 at deltage i mindst 54 lektioners efteruddannelse, udover den efteruddannelsesforpligtelse, der påhviler ham for indeværende treårige efteruddannelsesperiode.

På nævnets vegne

Jon Stokholm